"Don't kid yourself and don't fool yourself ." Kif il-ġiżualla kont insejtha? Kienet qiegħda tkellimni u ma ntbaħtx. Għajjat. Storbju. Daħq. Swidija (sa ċertu punt) kull fejn tara. Għax bħal f'ħafna affarijiet oħra t- trends taż-żminijiet għandhom ħabta jaslu għandna snin wara pajjiżi oħra. Bid- delay . Imbagħad jagħmlu bħat-trikkitrakki: jieħdu malajr. Xi kultant (jew ta' spiss?) anke żżejjed. Għajjat. Storbju. Daħq ixxellerat. Swidija (sa ċertu punt) kull fejn jilmħu għajnejk. Xil-beati tridu? Daqs ġimgħa ilu, fl-aħħar t'Ottubru le?, seħħ il-bużillis. Kif nasal Tas-Sliema, wara ġurnata xogħol, nintebaħ li mar id-dawl. Almenu n-naħat tagħna, żgur. Jien u miexi lura lejn il-blokka – għax bejn toroq magħluqa ħabba tiswijiet jew kisi ta' tarmak (aboutfuckingtime!) u parkeġġ limitat spiċċajt ħallejt il-Consul għand Alla – stħajjiltni sibt ruħi f'xi xena post-apokalittika. Forsi nara wisq films. Dlam jagħti fl-oranġjo, karozzi ftit li xejn, nies wisq anqas ħlief tfal (jew kif kellha ħabta tgħajtilhom ommi: tfalijiet) u żgħażagħ jgħajtu "Trick or Treat?" inkella jħabbtu l-bibien immarkati għall-okkażjoni. Għal mument dik ix-xena fakkritni fl-affari ta' Mosè u l-għaxar pjagi t'Alla qabel l-eżilju mill-Eġittu. Ġuvnott gwapp azzarda jsaqsini l-mistoqsija Halloween-jana. Ħasra li fid-dlam ma setax japprezza l-ħarsa-tweġiba tiegħi, almenu daqskemm xtaqt jien. Xiż-żigg jaħbat? smajtu jpespes minn taħt l-ilsien. L-arloġġ qalli: it-tmienja u ħamsa. L-impressjoni ta' Windsor Terrace stqarritli: qishom daqqu nofsillejl, ħniena t'Alla! Mill-banda l-oħra l-mobile – b'kumbinazzjoni smajtu jdoqq (ħaġa mhux tas-soltu) – infurmani b'messaġġ qsajjar li dil-affari tad-dawl maqtugħ ma kinitx ristretta biss għal Tas-Sliema. Blackout. Il-kelma wżata mit- Times . Bħalma ta' spiss kelli, l-għada filgħodu, wara xarba whisky kif tmiss il-liġi. Fit-twieqi stajt nara biss qargħa aħmar jiddi u jitbissem għalkemm iktar donnu qed jitnejjek bija talli ma kontx kapaċi nidħol fl-ispirtu. "Ebenezeeeeeeeeeeeeer!" smajt vuċi rqajqa tgħajjat minn warajja. Qabbadt Royals u kont diġà lest sabiex indur ngħidilha erba' kelmiet kif tmiss il-liġi. Imma kienet biss waħda tampari ssejjaħ lill-kelb tal-but tagħha li mid-dehra sab ix-xoqqa f'moxtha u ħarbilha biċ-ċinga b'kollox. X'ħasbet? Li ħa nwaqqfu? Il-libertà l-ewwel u qabel kollox. Fl-indana, ħdejn il-lift bla ħajja, bdejt nhewden: l-emergency lights iċċarġjati? għad fadalli biżżejjed xemgħat biex ninqeda? Qas biss ridt naħseb fit-traġedja doppja. U fuq kollox bla elettriku xiż-żobb ħa noqgħod nagħmel? Bdilt il-mobile f'torċ – x'konna nagħmlu għoxrin sena ilu f'ċirkostanzi bħal dawn? – sabiex nevita li niekol l-irħam tat-taraġ jew li nkisser iċ-ċavetta fis-serratura: għax ħabba ż-żubbaba ta' alkoħol ikolli nammetti illi jien re-offender fiż-żewġ każijiet. Kif dħalt ġewwa l-flat fittixt biddiltu f'monasteru, wieħed minn dawk ta' Żmien il-Medju Evu, tant ix-xemgħat inemnmu tawh laqta spiritwali. Għalkemm il-burdata li kelli ma kien fiha xejn spiritwali jew reliġjuż. Sa mnalla t-temp barra kien aċċettabbli u ma fettillux huwa wkoll jitpastaż. Għalkemm skont it-tbassir fuq ir-radju – moqri f'ton li dejjem jispiċċa jfakkarni fl-eks-kunjata, alla jbiegħdek minnha – kellna lejl ta' ragħad u maltemp ġej. Imma minn dan kollu lanqas bewla xita. Għalhekk intfajt fil-gallarija. Ferrajt diversi grokkijiet whisky – il- Bell's ġie l-ewwel f'idejja – u qattajtha indaħħan, inlegleg u nissendika. Ma ħallitlix triq oħra, l-Enemalta. Kien hemm min, mixħut fil-gallarija bħali, jagħmel ħiltu bħallikieku lagħbi tal-poker sabiex ma jħallix lil min jitkixxef dwaru imma jkun jaf x'inhuma l-karti tal-oħrajn. Bħas-Sur Gauci tal- maisonette tan-naħa l-oħra li bl-iskuża tat-tipjip – għax martu ma tħallihx idaħħnilha ġewwa – jkun jaf kollox u fuq kulħadd. Kien hemm min mitruħ fuq siġġu fil-parapett, bħall-aħwa De Piro li jgħixu f'waħda mill-ftit townhouses li fadal fl-akkwati, jgħid ir-rużarju għan-nom tat-triq kollha. Kien hemm min sab ix-xoqqa f'moxtha għax id-dlam jostor dak li ma tridx turi. Bħat-tfajla tal-appartament ta' faċċata, ma nafx x'jisimha għax kemm issellimli u kulħadd għal triqtu, li mid-dehra llejla kienet in dolce compagnia . Għax għalkemm għalqet il-blinds bilġiri xorta waħda lħaqt ilmaħt is- silhouette taż-żagħżugħ warajha. "Salute!" għedtilha jien u ngħolli t-tazza mimlija, imma ovvjament moħħha kien diġà banda oħra. Kien hemm min beda jgerger kontra l-Gvern, kien hemm min b'ton ironiku – żguralla Pierre l-gay ta' flat numru tnejn għax leħnu tagħrfu minn seba' mili bogħod – smajtu jgħid li allaħares isiru jafu ċ-Ċiniżi. Tbissimt għax il-memorja bagħla. Tbati mill-oġġettività. Selettiva u tagħżel liema jogħġobha. Hawnhekk bħalma fiż-Żejtun. Mhemmx konfini ġeografiċi jew differenzi ta' klassi. Ħarist lejn is-silġ idur f'qiegħ it-tazza vojta. Erġajt ferrajt u xrobtha f'nifs. Kien hemm min ...
Blackout: l-ewwel parti.